b'\n_START_ARTICLE_\nJuras Po\xc5\xbeela (1925)\n_START_SECTION_\nBiografija\n_START_PARAGRAPH_\nT\xc4\x97vas Karolis Po\xc5\xbe\xc4\x97la buvo \xc5\xbeymus LKP veik\xc4\x97jas (1926\xc2\xa0m. su\xc5\xa1audytas), motina Eugenija Tautkut\xc4\x97\xc2\xa0\xe2\x80\x93 aktyvi komunistinio pogrind\xc5\xbeio dalyv\xc4\x97, ra\xc5\xa1ytoja._NEWLINE_1933\xe2\x80\x931941\xc2\xa0m. Maskvoje mok\xc4\x97si vidurin\xc4\x97je mokykloje, 1941\xe2\x80\x931942\xc2\xa0m. \xe2\x80\x93 Darbo rezerv\xc5\xb3 mokykloje prie vagon\xc5\xb3 remonto gamyklos. 1942\xe2\x80\x931943\xc2\xa0m. dirbo gamykloje tekintoju, tekinimo stakli\xc5\xb3 derintoju. 1943\xe2\x80\x931945\xc2\xa0m. tarnavo Raudonojoje armijoje. 1946\xc2\xa0m. Vilniuje baig\xc4\x97 I. \xc4\x8cerniachovskio gimnazij\xc4\x85. 1946\xe2\x80\x931948\xc2\xa0m. studijavo Vilniaus universiteto Fizikos ir matematikos fakultete, 1948\xe2\x80\x931951\xc2\xa0m. \xe2\x80\x93 Maskvos universiteto Fizikos fakultete._NEWLINE_1952\xc2\xa0m. prad\xc4\x97jo dirbti VU Fizikos ir matematikos fakulteto Eksperimentin\xc4\x97s fizikos katedroje. 1952\xe2\x80\x931956\xc2\xa0m. mok\xc4\x97si SSRS MA Puslaidininki\xc5\xb3 instituto aspirant\xc5\xabroje, 1956\xc2\xa0m. \xe2\x80\x93 moksl\xc5\xb3 kandidatas. 1956\xc2\xa0m. LSSR MA \xe2\x80\x93 Fizikos ir technikos instituto jaunesnysis mokslinis bendradarbis, 1956\xe2\x80\x931958\xc2\xa0m. \xe2\x80\x93 vyr. mokslinis bendradarbis, 1958\xe2\x80\x931963\xc2\xa0m. \xe2\x80\x93 puslaidininki\xc5\xb3 elektronikos sektoriaus vadovas ir direktoriaus pavaduotojas. 1958\xe2\x80\x931977\xc2\xa0m. d\xc4\x97st\xc4\x97 Vilniaus pedagoginiame institute ir Vilniaus universitete, nuo 1966\xc2\xa0m. \xe2\x80\x93 profesorius. 1963\xe2\x80\x931966\xc2\xa0m. \xe2\x80\x93 LMA Fizikos ir matematikos instituto direktorius. 1964\xc2\xa0m. Leningrado A. Jof\xc4\x97s fizikos institute apgyn\xc4\x97 fizikos ir matematikos moksl\xc5\xb3 daktaro disertacij\xc4\x85. 1967\xe2\x80\x931985\xc2\xa0m. \xe2\x80\x93 naujai \xc4\xafkurto LMA Puslaidininki\xc5\xb3 fizikos instituto direktorius. 1972\xe2\x80\x931984\xc2\xa0m. \xe2\x80\x93 LSSR MA viceprezidentas, 1984\xe2\x80\x931992\xc2\xa0m. \xe2\x80\x93 prezidentas. Nuo 1996\xc2\xa0m. \xe2\x80\x93 Puslaidininki\xc5\xb3 fizikos instituto vyr. mokslinis bendradarbis._NEWLINE_1968\xc2\xa0m. i\xc5\xa1rinktas LSSR MA tikruoju nariu. 1972\xe2\x80\x931979\xc2\xa0m. \xe2\x80\x93 \xe2\x80\x9e\xc5\xbdinijos\xe2\x80\x9c draugijos pirmininkas. 1984\xc2\xa0m. \xe2\x80\x93 SSRS moksl\xc5\xb3 akademijos akademikas bei Europos fizik\xc5\xb3 draugijos tarybos narys. 1991\xc2\xa0m. i\xc5\xa1rinktas Europos mokslo ir meno akademijos nariu, 1993\xc2\xa0m. \xe2\x80\x93 Europos akademijos nariu. 1992\xc2\xa0m. tapo Tarptautinio mokslin\xc4\x97s kult\xc5\xabros centro Lietuvos skyriaus prezidentu.\n_START_SECTION_\nMokslin\xc4\x97 veikla\n_START_PARAGRAPH_\nTyr\xc4\x97 kar\xc5\xa1t\xc5\xb3j\xc5\xb3 elektron\xc5\xb3 emisij\xc4\x85 ir kitus su jais susijusius rei\xc5\xa1kinius puslaidininkiuose, esan\xc4\x8diuose nehomogeni\xc5\xa1kuose superauk\xc5\xa1to da\xc5\xbenio elektriniuose laukuose, gri\xc5\xabtin\xc4\x99 jonizacij\xc4\x85 puslaidininkiuose, kar\xc5\xa1t\xc5\xb3j\xc5\xb3 kr\xc5\xabvinink\xc5\xb3 injekcij\xc4\x85 ir j\xc5\xb3 nulemt\xc4\x85 auk\xc5\xa1to da\xc5\xbenio elektromagnetini\xc5\xb3 virpesi\xc5\xb3 generacij\xc4\x85 dioduose, elektromagnetini\xc5\xb3 bang\xc5\xb3 sklidim\xc4\x85 ir elektros srov\xc4\x97s nestabilumus puslaidininki\xc5\xb3 plazmoje. Taip pat suk\xc5\xabr\xc4\x97 naujus elektron\xc5\xb3 spektro diagnostikos metodus puslaidininkiuose helikonin\xc4\x97ms bangoms nesuardant med\xc5\xbeiagos.  Daugiau kaip 400 mokslini\xc5\xb3 straipsni\xc5\xb3, apie 100 i\xc5\xa1radim\xc5\xb3, 9 monografij\xc5\xb3 autorius ir bendraautoris.\n_START_SECTION_\nPartin\xc4\x97 ir politin\xc4\x97 veikla\n_START_PARAGRAPH_\nNuo 1953\xc2\xa0m. \xe2\x80\x93 SSKP narys. 1964\xe2\x80\x931972\xc2\xa0m. \xe2\x80\x93 kandidatas \xc4\xaf LKP CK narius, nuo 1976\xc2\xa0m. \xe2\x80\x93 LKP CK narys. Nuo 1975\xc2\xa0m. \xe2\x80\x93 LSSR AT deputatas. Nuo 1990\xc2\xa0m. \xe2\x80\x93 LDDP, nuo 2001\xc2\xa0m. \xe2\x80\x93 LSDP Vilniaus skyriaus narys._NEWLINE_1992\xe2\x80\x931996\xc2\xa0m. \xe2\x80\x93 LR Seimo narys, \xc5\xa0vietimo, mokslo ir kult\xc5\xabros komiteto narys.'